text: सम्प्रति वार्ताः A COMPLETE ONLINE NEWSPAPER & E-JOURNAL IN SANSKRIT LANGUAGE: May 2017\nEpisode 48- Sanskrit News\nAnjana Shaji, Std.10,MGMHSS, Nayathodu, Ernakulam, Kerala.\nऐ सि एस् ई दशम - द्वादश कक्ष्यापरीक्षाफलानि प्रसिद्धीकृतानि।\nनवदिल्ली >ऐ सि एस् ई संस्थायाः दशमकक्ष्यायाः तथा द्वादशकक्ष्यायाः च परीक्षाफलानि प्रसिद्धीकृतानि। बालिकानाम् अग्रगामित्वमेव प्रकाशितमस्ति।\nद्वादशकक्ष्यायां प्रतिशतं ९६.४७ छात्राः विजयीभूताः। कोल्कोत्ता स्वदेशिनी अनन्या मैय्त्ती प्रतिशतं ९९.५ अङ्कैः प्रथमस्थानं प्राप्तवती। लख्नौ स्वदेशीया आयुषी द्वितीयस्थानं प्राप्तवती [प्रतिशतं९९.२५]। कोल्क्कत्तीयः आनन्दः तृतीयस्थानं प्राप्तवान् [प्रतिशतं ९९]।\nदशमकक्ष्यायां प्रतिशतं ९८.५३ छात्राः विजयपदं प्राप्तवन्तः। सप्तदशलक्षाधिकाः छात्राः परीक्षाम् उपचरन्ति स्म।\nकोच्ची मेट्रो - उद्घाटनं जूण् १७ तमे दिनाङ्के, प्रधानमन्त्रिणा।\nकोच्ची > कोच्चीमेट्रो रेल् यानयोजनायाः उद्घाटनं जूण् सप्तदशतमे दिनाङ्के प्रधानमन्त्री नरेन्द्रमोदी निर्वक्ष्यति। उद्घाटनकार्यक्रमाय केरलसर्वकारस्य निमन्त्रणं स्वीकृतमिति विज्ञापनं प्रधानमन्त्रिणः कार्यालयात् केरलसर्वकाराय लब्धम्।\nउद्घाटनसमयम् इतरकार्यक्रमांश्च अधिकृत्य निर्णयः परं भविष्यति। आलुवायां सविशेषं सज्जमानायां वेदिकायां उद्घाटनकार्यक्रमः भविष्यति।\nसा शनैः अचलत्।\nलण्डन्- प्रसूत्यनन्तरं क्षणाभ्यन्तरे स्नानं कारयितुं कार्यकर्त्या स्वीकृता बालिका शनैः चलितुं प्रारभत। तस्याः चलनदृशयं समाजमाध्यमेषु झटिति प्रसरति। दक्षिण ब्रसीलराष्ट्रस्य साण्टाक्रूस् आतुरालये बालिकायाः जन्म अभवत्। विश्वे सर्वत्र ७.२ कोटि वारं एतत् चलनदृश्यं जनाः अपश्यन्। १६ लक्षं वारं अप्रसरत्। सार्धत्रिलक्षं प्रतिक्रियाः च अलभन्।\nकाश्मीरे हिस्बुल् नेता हतः।\nश्रीनगरम्>हिस्बुल् मुजाहिद्दीन् नामकातङ्कवादसंस्थायाः नायकरूपेण वर्तितस्य बुर्हान्वानि इत्यस्य अनुगामी सब्सर् अहम्मद् भट्टः काश्मीरे भारतसैन्येन सह सङ्घट्टने हतः। हिस्बुल् संस्थायाः सेनापतिः आसीत्। दशलक्षं रूप्यकाणां शिरोमूल्यं भारतसैन्येन प्रख्यापितमासीत्।\nअहम्मदभट्टस्य वधानन्तरं काश्मीरस्य अधित्यकायां विघटनवादिनां प्रक्षोभः शक्तः अभवत्। उपपञ्चाशत् स्थानेषु प्रक्षोभकाः सुरक्षासैन्यं प्रति पाषाणखण्डविक्षेपणं कृतवन्तः।\nविंशतिः लष्करभीकराः भारतम् प्रविष्टाः इति आवेद्यते; प्रमुखनगरेषु जाग्रतानिर्देशः।\nनवदिल्ली>विंशतिः ततोप्यधिकं वा लष्कर् ई तोय्बा भीकराः भारतम् प्रविष्टाः आक्रमणाय पद्धतिम् आसूत्रयन्तः सन्ति इत्यपि सूचना प्राप्ता । केन्द्रगुप्तान्वेषणविभागः राष्ट्रस्य प्रमुखनगराणां कृते जाग्रतानिर्देशम् अयच्छत् । मुम्बै, दिल्ली, पञ्चाब् , राजस्थानम् एतानि राज्याणि भीकराः प्राविशन् इति सूचना । दिल्ली आरक्षकवृन्दस्य प्रत्येकविभागानां कृतेपि जाग्रतानिर्देश : प्रदत्तः । एतदनुवर्त्य मेट्रो रेल्स्थानकेषु , रेल्स्थानकेषु , विमानपत्तनेषु , प्रमुखभोजनशालासु च चतुर्विंशतिघण्टानिरीक्षणम् आरब्धम् ।\nश्रीलङ्काप्रलयः - मरणानि १४६ , भारतस्य नाविकसाहाय्यम्।\nकोलम्बो> श्रीलङ्काराष्ट्रे अतिवृष्ट्या जलोपप्लवेन च मारितानां सङ्ख्या १४६ अभवत्। ११२ जनाः अप्रत्यक्षाः अभवंश्च। पञ्चलक्षाधिकं जनाः भवनरहिताः जाता इति अधिकारिभिः सूचितम्।\nप्रलयेन दुरितबाधितानां कृते भारतस्य साहाय्यः प्राप्तः। भारतीय नौसेनायाः ऐ एन् एस् किर्च् नामिका महानौका श्रीलङ्कां प्रापयामास। शार्दुलमहानौका अवश्यवस्तुभिः साकं रविवासरे लङ्कातीरं प्राप्य रक्षाप्रवर्तनानि आरब्धानि।\nसी बी एस् ई द्वादशकक्ष्याफलम् ; रक्षा गोपालः प्रथमस्थाने ( प्रथमराङ्क् जेत्री )।\nनवदिल्ली >अद्य प्रख्यापिते सी बी एस् ई द्वादशकक्ष्याफले नवनवतिः दशांशं षट् ( ९९.६ '/. ) प्रतिशतम् अङ्कैस्सह रक्षा गोपालः राष्ट्रे प्रथमस्थानीया अभवत् । नोयिडायाम् अमिट्टि अन्ताराष्ट्रविद्यालयस्य मानविकशास्त्रविभागे विद्यार्थिनी भवति रक्षा । नवनवतिः दशांशं चत्वारि प्रतिशतम् ( ९९.४ '/. ) अङ्कान् प्राप्य चण्डिगडस्थे डी ए वी विद्यालयस्य भूमिः सावन्तः द्वितीयस्थाने आगता । चण्डिगडे एव भवन्स् विद्यामन्दिरस्य आदित्य जैनः नवनवतिः दशांशं द्वे प्रतिशतम् (९९.२ '/. ) अङ्कान् प्राप्य तृतीयस्थाने च विराजते । अधिकाङ्कदानेन एव द्वादशकक्ष्याफलम् प्रसिद्धीकृतम् । द्व्यशीतिप्रतिशतम् ( ८२'/. ) छात्राः उन्नतशिक्षायै योग्यताम् आर्जितवन्तः । उपरिपठनावसरम् बाधते इत्यतः अधिकाङ्कदानमसमापननिर्णयः आगामिवर्षादारभ्य स्वीकुर्यात् इति न्यायालयनिर्देशः ।\n"सिका वैरस्" भारतेऽपि।\nअहम्मदाबाद् > भारते सिका वैरस् रोगबाधा स्थिरीकृता इति विश्व स्वास्थ्य संस्था। अहम्मदाबादे त्रयः जनाः रोगबाधिताः इति सूच्यते। इदं प्रथममेव भारते रोगस्थिरीकरणम्। अहम्मदाबादस्थे बि जे मेडिक्कल् कोलेज् आतुरालये कृते रक्तपरिशोधे आसीत् त्रिषु जनेषु रोगबाधा दृष्टा। प्रथमं कस्मिंश्चित् ६४ वयस्के , ततः कस्यांचित् ३४वयस्कायां , पुनः २२वयस्कायां गर्भवत्यां च रोगबाधा स्थिरीकृता।\nशिरोवेदना , ज्वरः, पेशीवेदना , नयनयोः रक्तवर्णः इत्यादीनि यानि लक्षणानि "डङ्किज्वरे" दृश्यन्ते तान्येव अस्मिन् रोगे अपि दृश्यन्ते।\nअधिकाङ्कदानविरोधी राज्यन्यायालयविधिः सी बी एस् ई निरोधपत्रं न दास्यति।\nनवदिल्ली > अधिकाङ्कदानं कुर्यात् इति दिल्लीन्यायालयस्य विधिम् विरुद्ध्य सी बी एस् ई निरोधपत्रं न दास्यति । एतस्य पश्चात् द्वादशकक्ष्यापरीक्षाफलं झटिति प्रख्यापयेत् । अधिकाङ्कदानसम्बद्धानि आशयवैरुद्ध्यानि सन्तीत्यतः फलप्रख्यापने विलम्बः भवेदिति सूचना वर्तते एव । तथापि अद्य परिक्षाफलं प्रकाश्ययते इति सूचना अस्ति । अधिकाङ्कदानं निरोधयेत् इति निर्णयः परीक्षायाः परमेव आगतः इति कारणम् प्रदर्श्य एव अस्मिन् वर्षे दिल्लीराज्यन्यायालयेन तत् निरोधितम् । परीक्षाफलं निश्चितसमयाभ्यन्तरे एव प्रख्यापयेयुः इति मानवशेषिमन्त्री प्रकाशजावदेकरः गतदिने निवेदितवान् ॥\nदीर्घतमां सेतुं राष्ट्राय समार्पयत् प्रधानमन्त्री ।\nगुवाहाटी >भारते दीर्घतमा " धोला - सदिया "सेतुः उद्घाटिता प्रधानमन्त्रिणा असमे । केन्द्रसर्वकारेण वर्षत्रये पूर्तीकृते एषः समारोपः । सर्वकारस्य तृतीयवार्षिकाघोषाणाम् औद्योगिकप्रारम्भः अनेन अभवत् । असमे सदियायाः आरभ्यमाणा नव दशांशं एकं पञ्च कि मी दीर्घा इयं सेतुः धोलायाम् समाप्यते । असमस्य टिन् सुकिया मण्डले ब्रह्मपुत्रायाः पोषकनद्याः लोहितायाः उपरि एव सेतुरियम् । एतावत्पर्यन्तं बिहारस्य महात्मागान्धिसेतुरेव ( पञ्च दशांशं सप्त पञ्च कि मी ) राष्ट्रे दीर्घतमा आसीत् । तृतीयस्थाने च मुम्बै मध्ये बान्द्र - वरली समुद्रसेतुः ( पञ्च दशांशं पञ्च सप्त कि मी दीर्घयुता )।\nगतागतधर्मलङ्घनं - षार्जायां पादचारिभ्यः शुल्कदण्डनं विहितम्।\nषार्जा >वीथीसुरक्षाम् अनुबन्ध्य कृते आलोकने गतागतविधिम् उल्लङ्घितवतां पादचारिणां कृते अधिकृतैः शुल्कदण्डनं विहितम्। उपचतुस्सहस्रं पदचारियात्रिकाः एतादृशदण्डनविधेयाः अभवन्।\nयत्र मार्गव्यत्यस्तः न विधीयते तैः स्थानेैः मार्गव्यत्यस्तः कृतः इत्यनेन कारणेनैव २०० दिर्हक्रमेण दण्डः विहितः। यदा गतागतविधिः उल्लङ्घ्यते तदा आरक्षकैः अपराधिनां कृते अवबोधनमपि क्रियते।\nदक्षिणचैनासमुद्रे अमेरिकायाः युद्धनौका।\nवाषिड्टण्> चैनाराष्ट्राय भीषणिमुत्पाद्य दक्षिणचैनासमुद्रे अमेरिकायाः युद्धनौका आगता। यु एस् एस् ड्यूवे इति युद्धनौका दक्षिणचैनासमुद्रे आगता। चैनया निर्मितस्य कृत्रिमद्वीपस्य १२ नोट्टिक्कल् मैल् अन्तरभागम् अगच्छत्।\nडोणाल्ट् ट्रंपस्य स्थानारोहणानन्तरं प्रथमवारमस्ति अमेरिकायाः एतादृशं चलनम्।\nऐक्यराष्ट्रसभायाः समयानुसारं समुद्रकूलात् १२ नोट्टिक्कल् मैल् पर्यन्तं प्रदेशं राष्ट्रस्य अधीनतायां भवति। परन्तु दक्षिणचैनासमुद्रस्य द्वीपेषु एकाधिक राष्ट्राणाम् अवकाशः अस्ति।\nनेप्पाल् प्रधानमन्त्री स्थानं त्यक्तवान्।\nकाठ्मण्टु> नेप्पालराष्ट्रस्य प्रधानमन्त्री तथा भूतपूर्व मावोवादीनेता च प्रचण्डः स्वस्थानम् अत्यजत्। शासनदलसङ्घस्य पूर्वकृतव्यवस्थानुसारमेव तस्य त्यागपत्रम्। प्रचण्डाभिव्यापितसङ्घस्य मुख्यदलत्वेन वर्तमानस्य नेप्पालि कोण्ग्रस् दलस्य नेता षेर् बहादुर देवुवः नूतनप्रधानमन्त्री भविष्यति। पूर्वं त्रिवारं सः प्रधानमंत्रिपदम् अलङ्कृतवानासीत्।\nसंस्कृतविश्वविद्यालयाः जाग्रतया वर्तयेयुः - डॉ विवेक नागपाल्।\nडॉ के उण्णिकृष्णः प्रबन्धम् अवतारयति। डॉ ज्योस्ना, डॉ पि वि रामन् कुट्टी, सि पि सनल् चन्द्रः, टि के सन्तोष्कुमारः च समीपे।\nकालटी >संस्कृतविश्वविद्यालयाः संस्कृतभाषाप्रचाराय जाग्रतया वर्तयेयुः इति डॉ. विवेक नागपाल् महोदयेन उक्तम् । संस्कृतभाषया अभिमुखीकुर्वाणः आह्वा तथा सुविधा च इति विषयमधिकृत्य कालटी श्री शङ्कराचार्य विद्यालये आयोजिते त्रिदिवसीयसङ्गोष्ठ्याः उद्घाटनं कृत्वा भाषमाणः आसीत् सः।\nद्वितीयसत्रे सार्वजनिकशिक्षायां संस्कृतभाषायाः दायित्वम् इति विषयमधिकृत्य विचिन्तनमभवत्।\n"शान्तिस्थापकः भवतु" - ट्रम्पं प्रति मार्पाप्पा।\nवत्तिक्कान् नगरम् > आगोलशान्त्यर्थं प्रवर्तयन् शान्तिस्थापकः भवतु इति अमेरिक्कायाः राष्ट्रपतिं डोणाल्ड् ट्रम्पं प्रति मार्पाप्पावर्यस्य उपदेशः! पाप्पावर्यस्य अभ्यर्थनां शिरसा वहामीति ट्रम्पः प्रत्युदैरयत्! पश्चिमेष्यासन्दर्शनानन्तरं वत्तिक्कानं प्राप्तः अमेरिक्काराष्ट्रपतिः बुधवासरे पाप्पावर्यं मिलितवान्!\n'ओलिव्' वृक्षस्य लघुशिल्पं पाप्पा ट्रम्पाय प्रादात्! "शान्तिस्थापकः ओलिव् वृक्ष इव भवान् भवतु इति ममाभिलाषः" पाप्पावर्येण उक्तम्!\nएकवर्षाभ्यन्तरे भारतस्य सर्वेषु ग्रामेषु वैद्युतिः।।\nनवदिल्ली > राष्ट्रस्य सर्वेषु ग्रामेषु एकवर्षाभ्यन्तरे विद्युतिम् प्रापयेदिति प्रधानमन्त्री नरेन्द्रमोदी । प्रतिसन्धयः अनेकाः। किन्तु वैद्युतीकरणं कर्तुं शक्यते इति प्रतीक्षा च वर्तते प्रधानमन्त्री उक्तवान्। गुर्जरदेशे गान्धिनगरे आफ्रिक्काविकसनवित्तकोशस्य वार्षिकसम्मेलनम् उद्घाटयन् सः एवं सूचितवान्। कर्षकाणां दरिद्राणां स्त्रीणां च उन्नमनमेव सर्वकारस्य प्रथमपरिगणना । शिक्षामेखलायां तावत् आफ्रिकादेशसमानैस्सह हस्तयोजनम् भारतस्य अभिमानास्पदम् इत्यपि सः उक्तवान् । चतुर्दशोत्तरद्विसहस्रतमे (२०१४) शासने आगमनात्परं भारतस्य विदेशसाम्पत्तिकनयेषु तेन आफ्रिकायाः कृते प्रातिनिध्यं दत्तम् । षण्णवत्युत्तरनवशताधिकसहस्रतमात् (१९९६) षोडशोत्तरद्विसहस्रपर्यन्तम् (२०१६) आफ्रिकाराष्ट्रैस्सह साक्षात् विदेशनिक्षेपः पञ्चसु एकं जातम् च (१/५)। एकाशीतिः राष्ट्रेभ्यः त्रिसहस्राधिकाः प्रतिनिधयः सम्मेलने भागं भजन्ते।\nतीव्रवादाय धनसहायः; पञ्चदशजनाः द्रोहिणः इति एन् ऐ ए न्यायालयः।\nगुवाहती > असमे तीव्रवादप्रवर्तनानां कृते धनसाहाय्यं कृतमिति आरोप्य पञ्चदशजनाः द्रोहिणः इति एन् ऐ ए विशिष्टन्यायालयः। दण्डः विधीयते मङ्गलवासरे। नवोत्तरद्विसहस्रतमे एन् ऐ ए न स्वीकृतद्वयोः न्यायवादयोः एव न्यायालयनिर्णयः सोमवारे आगतः। प्राक्तीव्रवादिनः जनप्रतिनिधयः तथा सर्वकारोद्योगस्थाश्च द्रोहिणाम् पट्टिकायाम् सन्ति। विकसनप्रवर्तनानां कृते स्थापितसर्वकारधनयोजनाभ्यः साम्पत्तिकव्ययः इतरमार्गैः इति आरोपणम् पूर्वमासीत्। एतस्य अन्वेषणवेलायाम् साम्पत्तिकं सर्वं तीव्रवादम् प्रति गच्छति इति ज्ञातवन्तः । सहसंयोजकाः हवाला मध्यस्थाः सर्वकारोद्योगस्थाश्च मिलित्वा साम्पत्तिकस्य दुरुपयोगं कुर्वन्ति एवम् । अन्वेषणस्य भागतया मिसोरामे परिशोधनायां सिंगप्पूरुनिर्मितम् एम् - षोडश रैफिल्स् तथा अनेके आयुधशेखराश्च दृष्टाः गृहीताश्च। एककोटिः द्वात्रिंशत् लक्षम् रूप्यकाणि द्वयोः न्यायवादयोः कृते एन् ऐ ए स्वीकृतवन्तः ।पञ्चराज्याणि सन्दर्श्य स्पष्टीकरणरेखाः स्वरूपिताः। असमस्य, मिसोरामस्य, कर्णाटकायाः बङ्गालस्य च आरक्षकाणां साहाय्यं सेवनं च एन् ऐ ए उपयुक्तवन्तः।।\nमिरिण्डा शीतलपानीये प्राणी दृष्टा।१५००० रूप्यकाणि नष्टपरिहारम्।\nचेन्नै>मिरिण्डा शीतलपानीये मृताः प्राण्यः दृष्टाः। शीतलपानीय निर्मातॄन् चेनै उपभोक्तृन्यायालयेन आज्ञप्तः। दशसहस्रं आवेदकस्स कृते पञ्चसहस्रं मनेवेदनायै च भवतः। धनं षण्मासाभ्यन्तरे दातव्यम्।\nपी. तलपतिः अस्ति निवेदकः। २०१३ जूलाई मासे २७ दिवाङ्के सः चेन्नै नगरे स्ट्रहनास् वीथ्यां तस्माक् मद्यशालातः मिरिण्डा अक्रीणत्। पानात् पूर्वमेव तेन मृतप्राण्यः अदृष्टाः। तस्मिन्नेव दिने सः उपभोक्तृन्यायालये निवेदनं प्रदत्तम्।\n"एवरस्ट्" शृङ्गस्य कश्चन भागः भग्नः पतितश्च इति पर्वतारोहकाः।\nकाठ्मण्डुः >"एवरस्ट् शृङ्गात् कश्चन भागः भग्नः पतितश्चेति पर्वतारोहकाः। त्रिपञ्चाशदुत्तरनवदशशततमे प्रथमतया एवरस्ट् आरूढवन्तः एड्मण्ड् हिलरी तथा टेन्सिंहः नोरगे च यत्र पादं स्थापितवन्तः सः भागः एव विनष्टः। हिलरीस्टेप् (पादः) इति स्थानमिदम् आहूयते । पञ्चदशोत्तरद्विसहस्रतमे नेपाले प्रवृत्तभूकम्पात्परमेव भागेयम् विनष्टः इति पर्वतारोहकाः चिन्तयन्ति। एवरस्ट् शृङ्गस्य दक्षिणपूर्वभागे स्थिता द्वादश कि मी दैर्घ्ययुता शिला एव गता एवम्। एतस्य भङ्गः पूर्वमेव संशयितः तथापि हिमाच्छादितावसंथायाम् स्थिरीकरण-साध्यता नासीत्। ब्रिटिष् पर्यवेक्षकः टीम् मोसेदाले एव हिलरीपादः विनष्टः, इति स्थिरीकृतवान्। एतस्य चित्रमपि सः मुखपुस्तके (फेस् बुक्) विनिमीतमपि ।गतवर्षे एव पादोयम् विनष्टमिति आवेदनानि आगतानि। स्थिरीकरणाय च बहुविधश्रमाः प्रचलिताः। समुद्रोपरितलात् नवत्युत्तरसप्तशताधिकअष्ट मीटर् मितौन्नत्ये एव अस्य स्थितिः। तीक्ष्णारोहणप्रदेशः अयम् एवरस्ट् अतिक्रान्तैः अन्तिमम् अतिक्रेतव्यः प्रदेशः। पश्चादवरोहणायापि एतत् स्थानम् नष्टमित्येतत् पर्वतारोहकान् अपघाते पातयेत्। उपरि प्राप्तुं च आरॉहकाः कष्टम् अनुभवन्ति। अतिशैत्ये प्रतीक्षा करणीया इति साहचर्यम् च वर्तते।\nअटूर् गोपालकृष्णाय जे सि डानियेल् पुरस्कारः।\nअनन्तपुरी> मलयालचलनचित्रमण्डले समग्रयोगदानाय दीयमानः २०१६तमसंवत्सरस्य जे सि डानियल् पुरस्काराय अन्ताराष्ट्रप्रसिद्धः कैरलीचलनचित्रनिदेशकः अटूर् गोपालकृष्णः चितः। भारतीयचलच्चित्रमण्डलस्य परमोन्नतपुरस्कारः दादासाहिब् फाल्के पुरस्कारः २००४तमे संवत्सरे अनेन लब्धः आसीत्। तथा पद्मश्री, पद्मभूषणपुरस्काराभ्यां सः आदृतश्च आसीत्।\nस्वयंवरम्, अनन्तरम्, एलिप्पत्तायं, कोटियेट्टं, मुखामुखं, मतिलुकल्, विधेयन् इत्यादीनि आगोलप्रशस्तिमाप्तानि तस्य प्रमुखानि चलच्चित्राणि भवन्ति।\nEpisode 47- Sanskrit News\nJayalakshmi K J, Std.8,Govt. VHSS, Chottanikkara, Ernakulam, Kerala.\nविकिरण-अपघातस्य परिहारः उपलब्धः॥\nबाह्याकाशयात्रासु मनुजं प्राणवेदनया हन्यमानः कश्चन अपघातः गुप्तः आसीत् एतावत्कालं यावत् ।। न केवलम् मनुजं किन्तु पेटकानि तथा उपग्रहांश्च विकिरणम् ( रेडियेषन् ) नामकोयं भीकरः ग्रसति स्म । सूर्यात् तथा क्षीरपथस्य अज्ञातस्रोतभ्यः विकिरणस्य प्रभवः । मनुष्यचर्मसु एतस्य प्रभावेण अर्बुदरोगः भवितुमर्हति । विकिरणमेतत् अधीनं कर्तुम् मानवः वर्षेभ्यः प्रयत्नं कुर्वन्नस्ति । भूमौ एतस्य कृत्रिमसृजनेन प्रतिपर्यवेक्षणे कोटीनां लाभः भवेत् । तदपि न , विकिरणातिप्रसरयुक्के कुजे वाससाध्यतापद्धतिषु निर्णायकं स्यात् एतत् । किमपि वा भवतु पद्धतिना विजयः दृष्टः । बाह्याकाशदुरन्तकारकान् विकिरणप्रवाहान् गवेषकाः परीक्षणशालायां सृष्टवन्तः । स्कोटलन्टे स्ट्रात् क्लैड् सर्वकलाशासायाः भौतिकशास्त्रविभागेन सहायकमुपकरणं च निर्मितम् । लेसर् प्लास्मा वेगनियन्त्रकैः एतत् प्रवर्तते । सामान्यपरीक्षणशालासु एवं कृते अत्यूर्जप्रसरणयुक्तानि विकिरणानि अनियन्त्रणसाध्यानि बहिः स्फुरन्ति । इङ्ग्लेण्ड् देशस्थलेसर् - प्लास्माश्रितसेन्ट्रल् लेसर् परीक्षणशालायां परीक्षणसौकर्ये प्राप्ते निर्णायकपद्धत्या विजयः प्राप्तः । भूम्याः बाह्यं कान्तिकमण्डलम् अस्मान् बाह्याकाशविकिरणेभ्यः संरक्षन्ते । अन्तरिक्षं च त्रिपादमितलोहपालीसमानसुरक्षां च अस्मभ्यं यच्छति । भूमौ प्रत्येकः नरः प्रतिदिनं प्रायः दश (१०) मैक्रोसीवर्ट् ( ०.००००१) विकिरणं बाधते । बाह्याकाशयात्रिकेन ० .६६ ( पूज्यं दशांशं षट् षट् ) विकिरणानि बाधते तच्च मरणकारणमपि स्यात् । चन्द्रे कान्तिकमण्डलं दुर्बलम् । कुजे निर्वीर्यप्रायं च । साहचर्येस्मिन् विक्षेपणात्पूर्वं पेटकोपग्रहनिर्माणेषु एतत् सहायकं स्यात्\nइरानं विरुद्ध्य ड्रम्पः - आतङ्कवादिने आयुधः प्रयोगशिक्षा च दीयते ।\nरियाद्> आतङ्कवादान् प्रतिरोद्धुं माहम्मदीयराष्ट्राणि नेतृत्वं स्वीकुर्येयुः इति यु ए स् राष्ट्रपतिः डोणाल्ड् ट्रम्पः अवदत्। सौदिराष्ट्रे रियाद् नगरे भाषमाणः आसीत् सः। सौदिराष्ट्रेण सह नूतनः संबन्ध आरब्धः। मण्डलेषु तथा लोकेषु सर्वत्र शान्ति भवतु इति अभिलाषः अस्ति इति सः अयोजयत्।\nइरानं विमृश्य आसीत् ट्रम्पस्य भाषणम्। मध्य पूर्वदेशस्य अस्वस्थतायाः उत्तरदायित्वम् इरानस्य एव भवति। एते भीकरान् प्रति आयुधः आयोधनशिक्षा च दास्यति। सिरियायां बाषर् अल्षादेन कृतानि विद्रोहकर्माणि वाक्याधीतानि। असदस्य विद्रोहप्रवर्तनेषु इरानस्य भागभाक्त्वमस्तीति। ट्रम्पः अवदत्। यू एस् आरभ्य भारतपर्यन्तं , ओस्ट्रेलियादारभ्य रष्याराष्ट्रपर्यन्तं सर्वे आतङ्कवादस्य दुर्फलानि सोढवन्तः सन्ति। अतः युष्माकं विशुद्धधरातः तान् निष्कासितव्याः इत्यपि ट्रम्पः अभवत्।\nसुसिद्धतायै व्योमसेना निर्दिष्टा।\nनवदिल्ली > भारतस्य सीमायां विभीषिकायां वर्तमानायां व्योमसेनाङ्गाः सर्वसज्जाः भवन्तु इति सेनाधिपस्य एयर् चीफ् मार्षल् बि एस् धनोवा इत्यस्य आदेशः। यदा निर्देशः लभते तदैव कर्तव्यपालनाय सिद्धाः भवेयुः, तदर्थं परिशीलनं च पूर्तीकरणीयम् इति द्वादशसहस्रं व्योमसेनाधिकारिणां कृते पृथक् पृथक् प्रेषितैः लेखैः निर्दिष्टम्।\nकेन्द्रमन्त्री अनिल् दवे दिवंगतः।\nनवदिल्ली> भारतस्य वनं-पारिस्थितिकमन्त्री अनिल् माधव दवे  हृद्रोगबाधया दिल्ली एयिम्स् आतुरालये दिवंगतः। अन्त्यकर्माणि शुक्रवासरे प्रभाते दशवादने मध्यप्रदेशस्थे बान्द्राबान् नामके जन्मग्रामे संवर्तन्ते।\n२००९ आरभ्य मध्यप्रदेशतः राज्यसभाङ्गः भवति अनिल् दवे। जूलाई मासे सम्पन्ने मन्त्रिसभापुनःसंघटनायां स्वतन्त्रोत्तरदायित्वयुक्तः परिस्थितिमनत्री अभवत्।\nभीमाकारं उपग्रहविक्षेपण वाहनम् आगामिनि मासे बाह्याकाशं गमिष्यति।\nचेनै>ऐ एस् आर् ओ द्वारा इतः पर्यन्तेषु निर्मितेषु भीमाकारं उपग्रहविक्षेपण वाहनं विक्षेपणाय सज्जं जातम्। ६४० डण् भारवदिदं विक्षेपवाहनम्। बृहदुपग्राहाणां विक्षेपणाय बृहदानां विक्षेपणवाहनानां आवश्यकता अस्ति। भारतेन स्वयमेव निर्मितं अतिशीत यन्त्रमस्ति अस्य विशेषता। द्वादश मासस्य प्रयत्नस्य फलमस्ति एतत् विमानम्। श्रीहरिकोट्टातः अस्ति अस्य विक्षेपणम्। प्राथमिक कार्याणि सर्वाणि जातानि।\nजिसाट्ट् १९ उपग्रहं एतत् द्वारा बहिराकाशं प्रेषिष्यति।अस्य भारं ३.२ टण् अस्ति। क्रमेण अस्य भारवाहक क्षमतां वर्धिष्यति। उपग्रहस्य कालपरिधिः १६ संवत्सराणि भवन्ति।\nअफ्गानस्य दूरदर्शनकेन्दे 'ऐ एस्' आक्रमणम् ; दशजनाः मृताः अष्टादश व्रणिताः।\nकाबुल्> अफ्गान् सर्वकारस्य वाहिनी म् अतिक्रम्य भीकरैः कृते अत्याचारे मृतयः अभवन्। मृतेषु चत्वारः वाहिन्याः कर्मकराः द्वौ आरक्षकौ च। अपि च चत्वारः भीकराः हताः। अफ्गानिस्थाने परह्यः प्रवृत्ते विस्फोटकाक्रमणे त्रयः पुरवासिनः हताः, त्रयः आरक्षकेन सहितः दशजनाः व्रणिताः।\nपूर्व नंगर्हार् प्रविश्यायाः प्रादेशिक दूरदर्शन वाहिनीकेन्द्रः एव आक्रमितः। अयं हर्म्यः राज्यपालस्य प्रासादचत्वरस्य समीपे भवति। चत्वारः भीकराः झटित्यागत्य विस्फोटनं कृत्वा अनन्तरं गोलिका प्रहरः अपि अकरोत्। सुरक्षासेनानिन्यः अपि प्रत्याक्रमणमकुर्वन्। ऐ एस् भीकराः एव अस्य दुष्कर्मस्य उत्तरदायिनः इति तैः विज्ञापितः। पाकिस्थानस्य समीपवर्ती प्रविश्या भवति नंगर् हार्।\nसंस्कृतं पठित्वा जनाः अत्याधुनिकाः भवितुम् अर्हन्ति- मुरलीमनोहर जोशी\nकानपुरम् >अद्य कानपुरे त्रिदिवसीया प्राविधिक-संस्कृत-शैक्षिक-उपकरण-निर्माण-कार्यशाला आरब्धा । अस्यां देशस्य नाना-भागेभ्यः आगताः सप्तत्यधिकाः सहभागिनः प्रशिक्षणं प्राप्नुवन्ति । अवसरेsस्मिन् भाषमाणः सुख्यातः आचार्यः पूर्व-मानव-संसाधन-विकास-मन्त्री श्री मुरलीमनोहर-जोशी अवदत् यत् संस्कृतं पठित्वा जनाः अत्याधुनिकाः भवितुम् अर्हन्ति । सारस्वतातिथिः डॉ.बलदेवानन्द-सागरः सबलं अवादीत् यत् एतादृश्यः कार्यशालाः देशस्य विभिन्नभागेषु आयोज्य संस्कृतस्य उपयोगित्वं साधनीयम् ।\nचतुर्वारम् एवरस्ट् श्रृङ्गम् अभिभूय भारतीयवनिता।\nइटानगरम्>अरुणाचलप्रदेशवासिनी अन्षु जम् सेन्पा चतुर्वारम् हिमालयपर्वतस्य एवरस्ट् श्रृङ्गं पराजितवती। एतद्विजयं प्रापयन्ती प्रथमभारतीयवनिता भवति अन्षु। गतशनिवासरे उषसि सार्धैकवादने बेस् शिबिरात् पर्वतारोहणम् आरब्धवती सा नववादने एवरस्ट् श्रृङ्गस्य उत्तुङ्गं प्राप्य भारतपताकाम् उत्थापितवती।\nपठनाधिगमं विना पदोन्नतिं न प्राप्स्यते।\nनवदिल्ली>ये छात्राः निश्चितम् अध्ययनमानं न प्राप्नुवन्ति तान् पञ्चमाष्टमकक्ष्ययोः अभिभावयितुम् उद्दिष्टमानं विधेयकम् अवतारयिष्यतेति केन्द्रमानवशेषि-विकसनमन्त्रिणा प्रकाश् जावदेक्करेण उक्तम्। नरेन्द्रमोदीमन्त्रिमण्डलस्य संवत्सरत्रयपूर्तीकरणमनुबध्य मानवशेषि-विकसनमन्त्रालयस्य शासनोत्कर्षान् अवतार्यमाणः आसीत् सः। नवमकक्ष्यापर्यन्तं छात्राः अभिभूयमानाः न भवितुमर्हाः इति व्यवस्थायां परिवर्तनमपेक्षते इदं विधेयकम्।\nअन्ताराष्ट्रन्यायालयस्य हस्तक्षेपः न अङ्गीक्रियते- न्यायालयादेशं तृणवत्कृत्य पाकिस्थानः\nइस्लामाबाद्> कुलभूषण-जादवस्य मृत्युदण्डः अन्तिम न्यायादेशस्य निर्णयपर्यन्तम् अन्ताराष्ट्र नीतिन्यायालयेन निरस्तः। किन्तु न्यायालयस्य आदेशः पाकिस्था नेन तृणवत्कृतम्I राष्ट्रिय सुरक्षाविषयेषु राष्ट्रान्तर न्यायालयस्य निर्णयः नोऽङ्गीकियते इति पाकिस्थानस्य विदेशकार्यमन्त्रालयेन व्यक्तीकृतम्। कुलभूषणस्य मृत्युदण्डः न्यायालयेन निवारिते क्षणे आसीत् पाकिस्थानस्य अभिमत प्रकाशनम्।\nभारतस्य चारः इति आरोप्य पाकिस्थानस्य सैनिकन्यायालयेन कुलभूषणः मृत्युदण्डः प्रापितः। पाकिस्थानस्य स्वतन्त्र न्यायालये पुनर्वादः करणीयः इति च राष्ट्रान्तर-न्यायालयेन निर्दिष्टः।\nNamyalakshmi R, Std.10,MGM HSS, Nayathodu, Ernakulam, Kerala.\nयादवः स्वयमम् अपराधः कृतः इति कृताङ्गीकारस्य आधारभूता चलनमुद्रिका न द्रष्टव्या इति अखिलराज्यन्यायालयः।\nहेग्>कुलभूषण यादवस्य मृत्युदण्डः मास्तु इति भारतस्य निवेदनं त्यक्तव्यमिति पाक्किस्थानः। राज्यान्तर न्यायालये आसीत् पाक्किस्थान स्य मतप्रकटनम्। किन्तु कुलभूषण यादवः स्व स्खालित्यं स्वयं स्वीकरणस्य चलनमुद्रिका याः प्रदर्शने पाक्किस्थानस्य श्रमं पराजितम्।तदर्थं न्यायालयस्य अनुमतिः न लब्धा।\nमध्याह्ने आसीत् भारतस्य वादः। न्यायालयस्य वेद्यां भारतं राजतन्त्रम् प्रयुनक्ति इति पाक्किस्थानः आरुरोप। भारतस्य निवेदनम् अनावश्यमेव। समाधानमार्गेण समस्याः परिहर्तुं पाक्किस्थानः यतते। जादवस्य पास्पोर्ट् रेखां प्रति भारतेन विशदीकरणं न दत्तमिति पाक्किस्थानाय उपस्थितः अट्टोर्णी जनरल् खवार खुरेषी न्यायालये अवदत्।\nन्युमोणिया नाम ज्वरस्य प्रतिरोधौषधं भारतेन सम्पादितम्।\nनव दिल्ली> रोगप्रतिरोध प्रवर्तनानां आवश्यकतायै न्युमोणिया नाम रोगस्य रोधाय औषधः भारतेन निर्मितम्। पञ्चवयसः न्यूनाः ये शिशवः सन्ति, तेषां मध्ये प्रतिशतं विंशतिः मरणं अनेन न्युमोणिया मनञ्चैट्टिस् रोगेण संभवति। तं रोगं रोद्धुमेव पि सि वि नाम इदं औषधम्।\nराष्ट्रस्य शिशूनां रोगव्यापनस्य तथा मरणस्य च संख्या न्यूनीकर्तुम् सर्वकारः बद्धश्रद्धः इति स्वास्थ्यमन्त्रिणा जे पि नड्डेन उक्तम्। प्रतिरोधौषधस्य अभावेन एकस्यापि शिशोः मृत्युः मा भवेत् इति सर्वकारस्य लक्ष्यम् इति च तेन उक्तम्।\nहिमाचल प्रदेशे उत्तर् प्रदेशे बिहारे च औषधप्रयोगः आरब्धः। द्वितीयश्रेण्यां मध्यप्रदेशे राजस्थाने च औषध प्रयोगः भविष्यति। आभारतम् औषधदानमेव लक्ष्यमिति मन्त्रिमहोदयेन उक्तम्।\nभारतेन सीमाग्रामात् ग्रामीणाः सुरक्षितस्थानेषु प्राप्स्यन्ते।\nश्रीनगरम्> जम्मू काश्मीरस्य नियन्त्रित रेखायां पाकिस्थानेन क्रियमाणः विद्रोह प्रवृत्तयः असह्याः जाताः। जनवास स्थानान् उद्दिशय गोलीकाप्रहरः 'षेल्' आक्रमणानि च अनुस्यूततया प्रचलन्ति। अत एव जनान् सुरक्षित स्थानं प्रतिप्रेषयति। शनिवासरे पाकिस्थानेन कृते आक्रमणे द्वौ नागरिकौ मृतौ आसीत्। इदानीं भारत सैनिकाः प्रत्या क्रमणं कुर्वन्ति च।\nरजौरिजनपदस्य सप्तान् ग्रामान् उद्दिश्य आसीत् आक्रमणम्। ग्रामत्रयात्नवपञ्चाशतधिक द्विशतं कुटुम्बाः सुरक्षासेनया सुरक्षितस्थानं प्रापिताः। नौषेर मण्डलेषु विद्यालयाः बन्धिताः। ओनेनकारणेन षटशीति विद्यालयाः एवं बन्धिताः।\nसोमवारे पुनरपि सैबर् आक्रमणसाध्यता ; अधुना लक्ष्यम् एष्या।\nवाषिङ्टण् > लोके आशङ्काजनकं तत् सैबर् आक्रमणं सोमवारे पुनरपि सम्भवेत् इति विदग्धानां सूचना । विरामानन्तरं कार्यालयाः सोमवारे एव उद्घाट्यन्ते इति तस्य कारणं च । एतावता एकलक्षं सङ्गणकयन्त्राणि सैबर् आक्रमणेन विनष्टानि वानाक्रै इति रान्संवेयरस्य नूतनसम्पुटः एव आगामिदिनेषु आगच्छेत् इत्यपि सूचनायां कथयति । शुक्रवासरे प्रवृत्तस्य सैबर् आक्रमणस्य तीव्रता कियन्मात्रा इति इदानीमपि न स्पष्टम् इति अधिकारिणः। बृहदाक्रमणम् अप्रवृत्ता एष्या स्यात् तेषाम् अग्रिमलक्ष्यमित्यपि निगमनानि सन्ति । एष्यायां तावत् सोमवारः सामान्येन सम्मर्द्दयुक्तदिनम् भवति। अतः आक्रमणसाध्यता अधिका इति सिंगप्पूरु केन्द्रीकृत्य प्रवर्तनं कुर्वन्तः सुरक्षागवेषकाः अवदन्।\nउत्तरप्रदेशे पुस्तकस्यूतरहितं दिनम्।\nलक्नऊ>उत्तरप्रदेशे शनिवारः पुस्तकस्यूतरहितदिनत्वेन उद्घुष्यते ( नो बाग् डे ) । तस्मिन् दिने छात्राः विना पुस्तकं विना स्यूतं विद्यालयम् आगच्छेयुः । सायं चतुर्वादनपर्यन्तं सक्रीडहासैस्सह तत्र विहरेयुः च । मुख्यमन्त्रिणः योगी आदित्यनाथस्य निर्देशानुसारमेव इदम् प्रावर्तीक्रियते । एतत् छात्राणां शारीरिकमानसिकारोग्यं वर्धयेत् ।व्यक्तित्वविकासायापि युक्तं स्यात् । उपमुख्यमन्त्री दिनेश शर्मा उक्तवान् । प्रथमकक्ष्यातः द्वादशकक्ष्यापर्यन्तम् एतत् बाधकम् भवति । छात्राध्यापकयोः आत्मबन्धश्च संवर्धयेत् ।भारवत् स्यूतम् एकदिनं वा निवारयेत् इति गुणश्च अस्ति । स्वकीयभारस्य अधिकम् ( त्रिशत् तः चत्वारिंशत् प्रतिशतम् अधिकभारः ) उन्नीयते प्रतिदिनं तैः । किन्तु सर्वकाराणाम् अभिमतेन सह सहमतिः नास्ति अध्यापकानाम् । तद्दिने कक्ष्यासु वर्गाः न स्वीक्रियन्ते इत्यतः रक्षितारः छात्रान् विद्यालयं न प्रेषयेयुः । क्रीडापेक्षया ते गृहे भवन्तु इति रक्षितारः चिन्तयेयुः । मध्याह्नं यावत् पठनम् ततः सायं यावत् क्रीडाश्च भवतु इति तेषाम् अभिप्रायः ।\nतलाखत्रयम् अतिनीचः अनभिलषणीयः विवाहबन्धविच्छेदनमार्गः - सर्वोच्चन्यायालयः।\nनवदिल्ली > विवाहबन्धविच्छेदनाय इस्लामधर्मानुयायिभिः पुरुषैः अद्यापि अनुवर्तमानः तलाखत्रयसम्प्रदायः मृत्युदण्डवत् अतिनीचः अनभिलषणीयश्चेति सर्वोच्चन्यायालयेन निरीक्षितम्। पञ्गाङ्गयुक्तस्य शासनसंविधाननीतिपीठस्य पुरतः आरब्धे त्रितलाखमधिकृत्य न्यायवादे आसीदिदं निरीक्षणम्। किन्तु अयं सम्प्रदायः नियमविधेयः इति विचार्यमाणः कश्चन समूह अद्यापि वर्ततेति नीतिपीठेन सूचितम्।\nपाकिस्थान् अफ्गानिस्थान् मोरोक्को सौदि अरेबिया इत्यादिषु बहुषु इस्लामराष्ट्रेषु तलाखत्रयं निरोधितमिति अमिक्कस् क्यूरिरूपेण वादे भागभागित्वं कृतवता सल्मान् खुर्षिद् वर्येण उक्तम्।\nतलाखत्रयरूपेण विवाहबन्धविच्छेदनं कर्तुं केवलं पुरुषाणामेव अधिकारः अस्ति। अत एव एतत् लिङ्गपरं विवेचनमस्तीति वादः जातः। न्यायवादः सोमवासरे अनुवर्तिष्यते।\nभारतम् अभिव्याप्य ९९ राष्ट्राणां विरुध्य सैबर् आक्रमणम्।\nनवदिल्ली >आगोलसैबर् सुरक्षां धर्षयित्वा भारतम् अभिव्याप्य एकोनशतं राष्ट्राणि प्रति हाक्कर् नामकनीचकर्मचारिणाम् आक्रमणम्। सङ्गणकयन्त्राणि पिधानं कृत्वा मोचनद्रव्याणि अपेक्षमाणं रान्संवेर् नामके विभागे अन्तर्भूतः आयुधः एव आक्रमणकारिभि उपयुक्तः।\nआन्ध्राप्रदेशस्य १०२ आरक्षकसङ्गणकयन्त्राणि आक्रमणविधेयानि अभवन्। स्वीडन् ब्रिट्टन् फ्रान्स् रूस् इत्येतेषु राष्ट्रेषु प्रथमम् आक्रमणं जातम्। मैक्रोसोफ्ट् संस्थायाः विन्डोस् नामकेन प्रवर्तकतत्वेन (Windows Operating System) उपयुज्यमानानि सङ्गणकयन्त्राण्येव आक्रमणविधेयानि अभवन्।\nपिहितानि सङ्गणकयन्त्राणि उद्घाटयितुम् एकैकं प्रति ३०० डोलर् परिमितं धनमेव अपेक्षितम्।\nसुवर्णादपि मूल्यं वर्तते एतादशानां शिक्षकाणाम्॥\nविशेषवर्ता - रम्या पि. यु\nलोके अतिमाननीया वृत्तिरेव अध्यापनं नाम ।स्वस्य छात्राणां कृते कियन्मात्रं गन्तुं शक्यते तावता गच्छन्तः एव उत्तमाध्यापकाः । छात्राणाम् पठनसौकर्यसज्जतायै मन्त्रिणाम् , शिक्षाविभागाधिकारिणां वा द्वारकुट्टनम् अकृतवन्तः शिक्षकाश्च विरलाः । किन्तु छात्राणां कृते अङ्कनयुतसमर्थकक्ष्यानिर्माणाय (डिजिटल् स्मार्ट् क्लास्रूम् ) स्वीयसुवर्णाभरणानि विक्रीतवत्याः कस्याश्चन अध्यापिकायाः कथा श्रवणीया वा ? तमिलनाटे तीण्टिवने कम्पटुग्रामे ग्रामसभायूणियन् प्राथमिकविद्यालये आङ्गलेयाध्यापिका अन्नपूर्णा मोहनः एव सुवर्णं विक्रीय तृतीयकक्ष्याछात्राणां कृते लोकोत्तरपठनसौकर्यं सज्जीकृतवती । यं कमपि स्वाश्रयविद्यालयम् अतिशेते अन्नपूर्णायाः नेतृत्वे सज्जीकृता सर्वकारीयविद्यालयस्य अस्य आधुनिकसौकर्यैः सहिताङ्कनसमर्थकक्ष्या । आङ्गलेयाध्यापकानां कृते तमिलनाट् सर्वकारेण प्रदत्तं उच्चारणशास्त्रपरिशीलनम् अन्नपूर्णायाः जीवने परिवर्तनम् आनयत् ।परिशीलनानन्तरम् स्वीयान् छात्रान् अन्नपूर्णा उच्चरणशास्त्रमनुसृत्य ( फोणटिक्स् ) पाठयितुमारभत । छात्राः समर्थाश्चेदपि आङ्गलेये प्रावीण्याभावः तेषाम् पठनम् बाधते इति ज्ञानं यदा आगतं तदा आरभ्य आङ्गलेयपाठनाय अन्नपूर्णा नूतनमार्गान् उपस्थापितवती ।उच्चारणशास्त्रम् अनुसृत्य नूतनपरिष्कारैः सहितम् आङ्गलपठनं कक्ष्यायाम् अद्भुतावहम् परिवर्तनमेव अजनयत् । अध्यापनस्य नूतनरीतीः मुखपुस्तकद्वारा ( फेस् बुक् ) अन्नपूर्णया तत्र उपस्थापनस्य पश्चात्तले लोकस्य नानाभागेभ्यः अभिनन्दनानि प्रवहितानि । अन्नपूर्णायाः छात्रान् अन्विष्य बाड्मिन्टण् राकट् आदीनि पुरस्काराणि , तथा रूप्यकावेदनपत्राणि ( मणि ओर्डर् ) चागतानि । एतेन छात्राणां कृते लोकोत्तरसौकर्ययुता अङ्कनसमर्थकक्ष्या सम्माननीया इति अन्नपूर्णया निश्चयः कृतः । अङ्कनसंविधानानां साहाय्येन छात्राः समर्थाः पठित्वा अनर्गलनिर्गलम् आङ्गलेयम् भाषयेयुः इति अध्यापिकायाः आग्रहः । आधुनिककालघट्टेस्मिन् एतादृशाङ्कनसमर्थकक्ष्या अनिवार्या इत्यपि अन्नपूर्णा चिन्तयति । स्वस्यछात्राणां कृते परीक्षितं विजयं प्राप्तं च उच्चारणशास्त्रानुसारम् पठनतन्त्रम् तमिलनाटे सर्वेषु विद्यालयेषु अपि अनुवर्तिष्यते इत्येव छात्रान् पुत्रतुल्यं स्निह्यन्त्याः एतस्याः अध्यापिकायाः प्रतीक्षा ।\nइतः परं सर्वेषु निर्वाचनेषु सम्मतिदानं कृतमित्यस्य रेखापत्रम् ।।\nनवदिल्ली > लोकसभां तथा नियमसभां प्रति इतः परं प्रचाल्यमानेषु सर्वेषु निर्वाचनेषु सम्मतिदानं कस्मै दत्तम् इति प्रदर्श्यमानं विविपाट् संविधानम् प्रवृत्तिपथम् आनयेत् इति देशीयनिर्वाचनसमित्या व्यक्तीकृतम् । निर्वाचनयन्त्रेषु अस्तव्यस्ततायै साध्यता वर्तते इति प्रतिपक्षकक्षिभिः आक्षेपम् उन्नीतसाहचर्ये आहूते योगे एव निर्वाचनसमित्या निर्णयः व्यक्तीकृतः। सप्त (७) अखिलभारतीय पक्षदलानि , पञ्चत्रिंशत् (३५) राज्यपक्षदलानि च आहत्य द्विचत्वारिंशत् (४२) अङ्गीकृतपक्षदलानि योगेस्मिन् भागं स्वीकृतवन्तः। सुतार्यतां कृत्यतां वा दृढीकर्तुं निर्वाचनयन्त्रेषु विद्यमानानि विविपाट् रेखापत्राणि गणयेयुः इति देशीयनिर्वाचनसमित्याः अध्यक्षः नसीं सय्दिः उक्तवान्। यन्त्रेषु रेखाङ्कितसम्मतिदानानि रेखापत्राधारेण सम्मतिदानानि च परस्परं तोलयितुम् एतत् सहायकम् भवेत् । परिष्करणसम्बद्धमार्गरेखाः झटिति प्रख्यापयेयुः। आगामिवर्षस्य अर्धं तावत् प्रवर्तनमिदं सफलं कुर्यादिति सूचना । विविपाट् संविधानम् प्रवृत्तिपथम् आनेतुं त्रिशतोत्तरत्रिसहस्रं ( ३३०० ) कोटिः रूप्यकाणि , अग्रिमपरम्परानिर्वाचनयन्त्राणां कृते नवशतोत्तरसहस्रम् ( १९०० ) कोटिः रूप्यकाणि च व्ययः लक्षीक्रियते ।निर्वाचनप्रक्रियायाः विश्वास्यतां संरक्षयेदिति मुख्यावश्यमेव राष्ट्रीयपक्षदलैः उन्नीतम् इति पुरोवर्तकघटकाध्यक्षः (फोर्वेड् ब्लोक् सेक्रटरी ) जी देवराजः उक्तवान्। निर्वाचनपत्रिकां प्रतिगच्छेम इति केचन राष्ट्रीयपक्षदलस्थाः आवश्यमुन्नीतवन्तः । किन्तु दोषान् परिहर्तुं तथा साङ्केतिकरङ्गे आगतानि परिवर्तनानि उत्प्लवनानि वा निर्वाचनप्रक्रियास्वपि प्रयुक्तानि भवेयुः इत्यासीत् सामान्यविकारः। निर्वाचनयन्त्रेषु पत्यमानं किञ्चन रेखापत्रम् सम्मतिदायकहस्ते प्राप्यमाणम् अपरं रेखापत्रं च आवश्यकमिति राष्ट्रीयपक्षदलैः अभिप्रायाः उन्नीताः। निर्वाचनयन्त्रस्य सुरक्षितत्वम् प्रत्येकताश्च अधिकृत्य देशीयनिर्वाचनसमित्याः निदेशकमुख्येन श्रीमता सुदीप जेन् महाशयेन कृतावतरणेन सह योगः आरब्धः । सम्मतिदाने कृते रेखापत्रम्। कस्मै सम्मतिदानं कृतमिति स्फुटीकर्तुं रेखापत्रं प्राप्तुं योग्यं संविधानम् भवति विविपाट् ।\nद्विचक्रिकया सह यात्रिकः भस्मीभूतःI अन्ये यात्रिकाः निसड्गतया अगच्छन्।\nब्रीड् (महाराष्ट्रम्)> द्वयोः द्विचक्रिकयोः घट्टनेनैव अपघातः सञ्जातः। महाराष्ट्र स्य बीड् जनपदस्य राजमागे एव इयं द्वौर्भाग्य घटना। घट्टनानन्तरनिमिषे एव महत्या अग्निबाधया यानमेकं यात्रिकेन सह भस्मीभूतः। किन्तु पथि विद्यमानाः पथिकाः निसङ्गाः भूत्वा गतवन्तः। सहायतायै कोऽपि न उद्युक्तः। नयनयोः पुरतः एकः अग्निना दह्यते इति दृष्ट्वा अपि एनं परित्यज्य गन्तुं शक्ताः करुणाहीनाः इति भीतिदः विषयः एव। मानवानां संस्कृतिः एवं करुणाहीनं चेत् भविष्यकाले भारतस्य का गतिः ?l यात्रिकेषु येनकेनापि ग्रहीतं चलनचित्रखण्डं दृष्ट्वा मानव मनस्काः चिन्तयन्ति। चलनचित्रखण्डम् इदानीं सामूहिकमाध्यमेषु श्रद्धा बिन्दुः अभवत् ।\nआरक्षकाः आगत्य अग्निशमनम् अकरोत्। अस्मिन्नन्तरे द्विचक्रिका तथा यात्रिकः च भस्मीभूतः अभवत्। अत एव यानस्य सङ्खाफलकात् यात्रिकं प्रत्यभिज्ञातुं न शक्यते इति आरक्षकाः अवदन्।\nनिर्वाचनायोगेन सर्वदलीयोपवेशनम् आकारितम्\nनव दिल्ली >निर्वाचनायोगेन समेभ्यः राजनीतिकदलेभ्यः विगतविधानसभानिर्वाचनेषु EVM इति वैद्युदीय-मतदानयन्त्राणां कथितदुष्प्रभावप्रकरणे निजपक्षप्रस्तवनाय अवसरः प्रदत्तः। एतदर्थम् आयोगेन विशेषदिनं नैव निर्धारितम्। आयोगेन ईवीएम अथ च वी.वी.पी.ए.टी. इति मतदानपुष्टियन्त्राणां विश्वसनीयता सम्बद्धप्रकरणे नवदिल्ल्यां सर्वदलीयोपवेशने चर्चा कृता ।\nउपवेशनान्तरं वार्ताहरैः सह सम्भाषमाणः मुख्यनिर्वाचनायुक्तः नसीमजैदी अब्रवीत् यत्\nभविष्ये समस्तविधानसभानिर्वाचनेषु संसदीयनिर्वाचनेषन मतदानपुष्टियन्त्राणि प्रयोक्ष्न्ते। यन्त्रैः मतदातारः ज्ञास्यन्ति यत् तेषां मतदानं वाञ्छितप्रत्याशिने सञ्जातं न वा इति ।\nउच्चतमन्यायालये त्रितलाकप्रकरणे वादश्रवणम्\nउच्चतमन्यायालयेन प्रोक्तं यत् त्रितलाकव्यवस्था मुस्लिं समुदाये वैवाहिक सम्बन्धविच्छेदस्य अवाञ्छनीया व्यवस्था वर्तते। तथापि कतिपयजनाः इमां व्यवस्थां विधिस्वरूपं प्रदास्यन्ति । प्रकरणेस्मिन् द्वितीये दिने अनवरतवादश्रवणेन गतदिने उच्चतमन्यायालयस्य पक्षं दृष्टिपथम् आयातम्। न्यायालयं व्यक्तिगतस्तरे साहाय्यं विदधतेन वरिष्ठाधिवक्त्रा सलमानखुर्शीदेन न्यायपीठं प्रोदीरितं यत् अस्य प्रकरणस्य न्यायिकान्वेषणस्य आवश्यकता न विद्यते सममेवोक्तं यत् निकाहनामा इत्यस्मिन् प्रावधानं वर्तते यत् महिलाः स्वयमेव त्रितलाकम् अपाकर्तुं प्रभवन्ति। न्यायपीठेन सलमानखुर्शीदः समादिष्टः यत् तादृशानां देशानां सूचि प्रस्तूयात् येषु त्रितलाकव्यवस्थायां प्रतिबन्धः विद्यते ।\nकृत्रिमद्वीपेषु चैनायाः रहस्ययुद्धसन्नाहः; अण्वस्त्रसंविधानानि विन्यस्तानि I\nदक्षिणचैनासमुद्रस्य कृत्रिमद्वीपेषु रहस्यसैनिकसन्नाहः प्रचलतीत्यस्य दृष्टान्तैः सह उपग्रहचित्राणि बहिरागतानि । प्रतिरोधवार्ताजालसङ्केतेन ( डिफन्स् न्यूस् वेब्सैट् ) एव नूतनोपग्रहचित्राणि एतानि बहिरानीतानि । इमेज्साट् इन्टर्नाषणल् एरोस् बी साटलैट् द्वारा स्वीकृतं नूतनचित्रं गत सोमवारे बहिरागतम्। कृत्रिमद्वीपेषु व्यापकतया सैनिकसन्नाहाः प्रचलन्ति इति चित्रेभ्यः स्पष्टं प्रतीयते । भूपक्षतः विक्षेप्तुमर्हाः अण्वस्त्रविक्षेपण्यः अपि विन्यस्ताः भवन्ति इत्यपि आवेदने कथयति । तानि च अतिनूतनानि अण्वस्त्रसंविधानानि भवेयुः इत्यपि प्रतिरोधवार्तया आवेदितं वर्तते । मार्च् पञ्चदश ( १५ ) , मई अष्ट ( ८ ) दिनाङ्कयोः प्राप्तेषु उपग्रहचित्रेषु विद्यमानभेदाः एव चर्चिताः । एच् डी निपुणानि चित्राणि एव प्राप्तानि । अस्याम् मेखलायां चैनया बहुविधानि आयुधसंविधानानि सज्जीकृतानि इति पूर्वमेव अमरीकया आरोपितं वर्तते । प्रतिसज्जानि वायुसेनायानानि ( एयर् क्राफ्ट् ) , प्रतिसज्जानि अण्वस्त्रायुधानि च अत्र विन्यस्तानि इत्येव अमरीकायाः वादः ।।\nएस्. बि. ऐ. वित्तकोशः भवनऋणकुसीतमूल्यं न्यूनमकरोत् ।\nमुम्बै > एस्. बि ऐ. वित्तकोशः भवनऋणकुसीतमूल्यम् न्यूनीकृतवान् I त्रिंशत् लक्षमितस्य ऋणस्य o.२५ प्रतिशतं कुसीतम् न्यूनीभविष्यति। ८.३५ प्रतिशतं भवति नूतनमूल्यम्I नूतनं मूल्यं मङ्गलवासरे प्रबलीभवति स्म। त्रिंशत् लक्षाधिकऋणस्य मूल्यं ८.६०तः ८.५० इति न्यूनीभवति । भवनऋणग्राहकाणां लक्षसंख्याकानां जनानाम् अस्य प्रयोजनं भविष्यति इति व्यवस्थापकनिदेशकः रजनिष् कुमारः अवदत्I\nकुलभूषणयादवस्य मृत्यु दण्डः निरोधितः।\nनवदिल्ली> गुप्तारोपणम् पुरस्कृत्य पाकिस्थानसैनिकन्यायालयेन मृत्युदण्डं विहितस्य भारतीयनाविकसेनोद्योगस्थस्य कुलभूषणयादवस्य मृत्युदण्डः निरोधितः। भारतस्य नीतिन्यायापेक्षाम् पुरस्कृत्य अन्ताराष्ट्र नीतिन्यायालयेनैव वधशिक्षा निरोधिता। नाविकसेनायाः विरामात्परं वाणिज्यं कुर्वन्तं कुलभूषणम् इरानतः अपहृत्य पाकिस्थानस्य गुप्तचरः इति आरोपणम् उन्नीय मृत्युदण्डः विहितः आसीत्। गतमासे एव पाकिस्थानसैनिकन्यायालयेन कुलभूषणस्य मृत्युदण्डः विहितः। एतद्विरुध्य भारतेन शक्तियुक्तं प्रतिषिद्धः ज्येष्ठाभिभाषकः हरीषसाल्वे महाशयः भारतस्य कृते अन्ताराष्ट्र नीतिन्यायालये उपस्थितः भवति। बलूचिस्थानात् कुलभूषणं षोडशोत्र्तरद्विसहस्रतमे (२०१६ ) वर्षे गृहीतवन्तः इति पाकिस्थानस्य वादः। किन्तु एषः न गुप्तचरः सैन्यात् विरमितः इति भारतेन व्यक्तीकृतम्। तन्न केवलम्; ग्रहणसमये कुलभूषणस्य हस्ते पारपत्रं चासीत्; तथा न क्रियते गुप्तचरैः इत्यपि भारतेन व्यक्तीकृतम्।\nआधार् नाम मूलप्रमाणपत्रस्य पञ्चीकरणं स्खालित्यदूरीकरणं च स्थगितम्।\nकोच्ची> आधार् नाम मूलप्रमाणपत्रस्य पञ्चीकरणं स्खालित्यदूरीकरणं च स्थगिते जाते। तन्त्राधिगमस्य पुनर्नवीकरणे जातं मन्दगमनमेव अस्य निदानम्। विद्यालयेषु प्रवेशनकालमिदमित्यनेन एतत् क्लेशं सृजति।आधारपत्रस्य विनिमयाधिकारं आधार विभागः ऐ टी मिषणाय अयच्छत्। ऐ टी मिषण् ऐ टी अट् स्कूलाय, अक्षयाय, केलट्रोणाय च विनिमयाधिकारम् अयच्छत्। अलाभकारणेन ऐ टी अट् स्कूल् तथा केल्ट्रोण् च तस्मात् अत्तरदायित्वात् निर्गच्छतः। इदानीं विनिमयोत्तरदायित्वं अक्षयायां निक्षिप्तमस्ति। ऐप्रिल् प्रथमदिनादारभ्य तन्त्राधिगमस्य पुनर्नवीकरणं कर्तव्यमिति अक्षयकेन्द्रान् निर्देशं दत्तमासीत्। किन्तु तत् न कार्यान्वितम्।\nसमाजमाध्यमद्वारा राष्ट्रहिताय युद्धं कुर्मः।\nनवदिल्ली> समाजमाध्यमेषु विद्वेषजनकसन्देशान् मा विनिमयेयुः इति केन्द्रमन्त्री राज्यवर्धनसिंहराथोडः आह्वानं कृतवान्। राष्ट्रशत्रुभिः प्रचार्यमाण-सन्देशाः राष्ट्रविरुद्धाः तादृशसन्देशान् प्रति " समरभटाः " भवेम वयम् समाजमाध्यमोपयोक्तारः इति च सः निर्दिष्टवान्। वनिता धनतत्वफोरम् ( विमन् इकणोमिक् फोरम् ) उद्घाटनसम्मेलने भाषमाणः आसीत् सः। राष्ट्रहिताय युद्धं कर्तुम् भवद्भिः गणवस्त्रं धरणीयम् उत सीमा गन्तव्या इति किमपि नास्ति। समाजमाध्यमद्वारा अस्मद्गेहप्राप्तान् राष्ट्रविरुद्धसन्देशान् प्रति युद्धं कुर्मः। तादृशसन्देशान् मा विनिमयेम, मा प्रेषयेम। मन्त्री सूचितवान्।\nभारतस्य वर्धनसूचिकाङ्कः ७.७ प्रतिशतम् भविष्यति इति ऐ एम् एफ्।\nवाषिङ्टणः> चलत्साम्पत्तिकवर्षे - २०१७ - २०१८ (सप्तदशोत्तरद्विसहस्रम् - अष्टादशोत्तरद्विसहस्रम्) भारतेन ७.२% (सप्त दशांशं द्वे प्रतिशतम् ) वर्धनम् आर्ज्यते तथा च २०१८ - २०१९ ( अष्टादशोत्तरद्विसहस्रम् - नवदशोत्तरद्विसहस्रम् ) साम्पत्तिकवर्षे भारतस्य वर्धनसूचिकाङ्कः ७.७% ( सप्त दशांशम् सप्त प्रतिशतम् ) प्रति कूर्दिष्यते इति च अन्ताराष्ट्रनाणकनिधेः ( ऐ एम् एफ् ) आवेदनम् । विपण्याः कार्यक्षमतादृढीकरणाय दीर्घकालाधारेण घटनापराः प्रतिसन्धीः परिवर्तयेत् इति च ऐ एम् एफ् निर्देशः । राष्ट्रनाण्यरूपविनिमयपरिष्करणेन सह राष्ट्रे आविर्भूतात् रूप्यकदौर्लभ्यात् उद्भूताः तात्कालिकरोधाः सप्तदशोत्तरद्विसहस्रतमे क्रमानुगतं लुप्ताः भविष्यन्ति इत्यपि स्वस्य प्रादेशिक धनतत्व बहिरालोकने ( रीजणल् इकणोमिक् औट्लुक् ) ऐ एम् एफ् संस्थया व्यक्तीकृतम् । विनिमयेषु विद्यमानानि ८६ % ( षडशीति प्रतिशतम् ) रूप्यकाणि झटिति निरुध्य कृतं साम्पत्तिकपरिष्करणं स्वकार्योपभोगेषु सारवत्तया प्रतिफलितमभवत् । एतत् सामान्यस्थितिम् प्रापयितुं चलद्वित्तीयवर्षे शक्नुयाम इति प्रतीक्षापि संवेद्यते ऐ एम् एफ् संस्थया । भारतीयवित्तकोशसंविधानेन अभिमुखीक्रियमाणाः प्रतिसन्धयःह्रस्वकालं यावत् ॠणवर्धनेषु प्रतिफलिष्यन्ति इत्यपि संस्थया सूच्यते । धनपरम् एकीकरणम् , रूप्यकमूल्यवर्धननियन्त्रणाय नयाः च सम्पन्मेखलायाः आत्मविश्वासं प्रतिष्ठापयेत् इति ऐ एम् एफ् सूचयति । आवेदनानुसारम् षोडशोत्तरद्विसहस्रे (२०१६ ) आर्जितात् ५.३ % ( पञ्च दशांशं त्रीणि प्रतिशतात् ) j सप्तदशोत्तरद्विसहस्रतमे ( २०१७ ) एष्या ५.५ % (पञ्च दशांशं पञ्च प्रतिशतम् ) वर्धनं रेखाङ्कयेत् इति प्रवचनम् । गतवित्तीयवर्षे ओक्टोबरमासस्य लोक धनतत्वबहिरालोकनम् (वेल्ड् इकणोमिक् औट्लुक्) अपेक्ष्य सप्तदशोत्तरद्विसहस्रतमे (२०१७) चैनायाः जापानस्य च वर्धनसूचिकाङ्कः उपरि गच्छेत् इति सूचनापि दीयते ऐ एम् एफ् संस्थया । भारतस्य कार्ये ; कार्षिकरङ्गे उत्पादनवर्धनाय अग्रेपि प्रतिसन्धयः परिगणनीयाः भवेयुः इति निरीक्षणम् । कार्षिकरङ्गसम्बद्धान् प्रश्नान् अभिमुखीकर्तुम् बहुविधकार्याणि करणीयानि च वर्तन्ते इति ऐ एम् एफ् निर्देशः।।\nन्यायाधीशाय कर्णाय मासषट्कस्य कारागारवासः।\nनवदिल्ली>कोल्कोत्ता उच्चन्यायालयस्य न्यायाधीशाय सि एस् कर्णाय सर्वोच्चन्यायालयेन षण्मासानां कारागारवासदण्डः विहितः नीतिपीठं प्रति अनादरम् आचरितम् इति व्यवहारे एव सर्वोच्चन्यायालयस्य मुख्यन्यायाधिशस्य जे एस् खेहार् वर्यस्य आध्यक्ष्ये सप्ताङ्गनीतिपीठेन कारागारवासरूपं दण्डं विहितम्।\nगतदिने न्याया. कर्णेः सर्वोच्चन्यायालयस्य मुख्यन्यायाधिपसहितान् अष्टान् न्यायाधिपान् पञ्चसंवत्सराणां कारागृहवासाय अदण्डयत् इति अपूर्वघटना अपि सञ्जाता आसीत्।\nवृद्धदम्पत्योः सम्पाद्यम् एककोटिः प्रतिरोधनिधये।\nअहमदाबादः> गुर्जरदेशे वृद्धदम्पत्यौ आजीवनान्तं स्वीयं सम्पाद्यम् पूर्णतया राष्ट्रियप्रतिरोधनिधिम् प्रति दत्तवन्तौ । भावनगरस्थः जनार्दनभाईभट्टः तस्य पत्नी च व्यत्यस्तप्रवृत्या श्रद्धाकेन्द्रे भवतः। स्टेट् बाङ्क् ओफ् इन्डियायाः निवृत्तोद्योगस्तौ उभावपि । उद्य़ोगात् लब्धवेतनात् संरक्षितानि एककोटिः रूप्यकाणि एतौ प्रतिरोधनिधिम् प्रति दत्तवन्तौ । सैनिकानां तथा तेषां बान्धवानां च क्षेमाय रूपीकृता भवति राष्ट्रियप्रतिरोधनिधिः । प्रधानमन्त्रिणः आध्यक्ष्ये काचन समितिः एव एतस्य प्रवर्तनानि क्रमीकरोति । प्रतिरोधमन्त्री , धनकार्यमन्त्री प्रमुखाः तस्याः अङ्गानि । प्रतिरोधनिधिः तु आर् . बी . ऐ पश्यति । सामान्यजनानां सम्भावनामाश्रित्य एव प्रतिरोधनिधिः तिष्ठति । """भारतकविर् "" इति नाम्नि कश्चन आप् तथा वेब्सैट् च आभ्यन्तरमन्त्रालयेन आविष्कृतमासीत् । एतेन राष्ट्राय जीवत्यागं कृतवतां धीरसैनिकानां कुटुम्बाङ्गानां वित्तकोशखाताम् प्रति जनैः साक्षात् धनसाहाय्यं कर्तुं शक्यते इति पद्धत्याः प्रयोजनम् ।।\nफ्रान्स् निर्वाचनं समाप्तं- मक्रोणाय अग्र्यत्वम्।\nपारीस् > यूरोप् भूखण्डस्य भविष्ये निर्णायकमिति मन्यमानं फ्रान्स् राष्ट्रस्य निर्वाचनं समाप्तम्। रविवासरे सम्पन्ने अन्तिमचरणे निर्वाचने एन् मार्ष् दलस्य स्थानाशी यूरोप्यन् यूणियन् संघस्य अनुकूली च एम्मानुवल् मक्रोण् नामकाय विजयसाध्याता कल्प्यते। नाषणल् फ्रण्ट् दलस्य नेता मारिन् ले पेन् नामकः मक्रोणस्य मुख्यप्रतियोगी अस्ति।\nनिर्वाचनात् प्रागेव प्रकाशितेषु अभिवीक्षणफलेषु मारिन् वर्यात् मक्रोण् वर्यः अग्रगामित्वं प्राप्तवानस्ति। गुरुवासरे आधिकारिकं फलप्रख्यापनं भविष्यति।\nओडीषा मन्त्रिमण्डलं पुनर्घटितम्।\nभुवनेश्वरम्> दश नूतनपुरुषान् संयोज्य ओडीषामुख्यमन्त्री नवीन् पट्नायिक् स्वमन्त्रिमण्डलं पुनःसंघटितवान्। नवमुखेषु चत्वारः सहमन्त्रिरूपेण नियुक्ताः। विद्यमानौ द्वौ सहमन्त्रिणौ क्याबिनट् पदं प्राप्तवन्तौ।\nबुद्धिशक्त्या महावैज्ञानिकम् ऐन्स्टीन् महोदयम् अतिशेते द्वादश वयस्का रजौरी।\nलण्टन्> बुद्धिशक्तिमापने अल्बर्ट् ऐन्स्टीन् स्टीफन् होक्किङ् वर्यौ अतिशेते भारतीयवंशो जाता रजौरी पवारः। ब्रिट्टण् राष्ट्रस्य चेषयर् देशे वासति सा। ब्रिट्टनस्य प्रसिद्धस्य बुद्धिमापनकेन्द्रस्य मेन्स नाम संस्थायाः परीक्षायां ऐन्स्टीन् होक्किङ् महोदयाभ्यां द्वौ अङ्गौ अधिकं प्राप्य तया विजिता। गते मासे माञ्चस्टर् नगरे एव परीक्षा आयोजिता। द्विषष्ठ्यधिकशतम् (१६२)अङ्काः तया प्राप्ताः।\nअस्याः पिता डॉ सुराज् कुमारः मासञ्चर् विश्वविद्यालयस्य गवेषक-वैज्ञानिकः भवति। माहाराष्ट्रायाः बारामती एव अस्याः जन्म देशः।\nअष्टादश वर्षेभ्यः अधोजानां विभागे प्राप्ता अधिकः अङ्कः भवति अयम्। प्रतिभामापनाय निर्दिष्टाङ्कः चत्वारिंशत् अधिकशतमेव। षट्चत्वारिंशदधिक नव शतोत्तर (१९४६)तमे स्थापितस्य चरित्रे विंशतिसहस्रं संख्याकाः विद्यार्थिनः १६२ अङ्कः प्राप्ताः सन्ति।\nदिल्ल्यां विषवायुपरिस्रवः - ४५० छात्राः आतुरालयप्रविष्टाः।\nनवदिल्ली> दक्षिणपूर्वदिल्ल्यां विषवायोः परिस्रवेण अस्वस्थबाधिताः पञ्चाशदधिक चतुश्शतं विद्यालयीयछात्राः नव अध्यापकाश्च आतुरालयं प्रविष्टाः तुग्लक्काबादे राणी झान्सी सर्वोदय कन्याविद्यालयः , सर्वकार बालिका सीनियर् सेक्कन्टरि विद्यालयः इत्येतयोः विद्यालययोः छात्राः एव अस्वस्थबाधिताः अभवन्। सर्वे सुरक्षिता इति मुख्यमन्त्रिणा अरविन्द् केज्रिवालेन निगदितम्।\nशनिवासरे प्रभाते विद्यालययोः समीपस्थायाः वायुसम्भरणशालायाः परिस्रवणमभवत्। चीनादेशादानीतं कीटनाशिनीनिर्माणोपकारकं क्लोरोमीतैल् पैरिडिन् नामकं वायुरूपं वस्तु एव दुरन्तकारणमभवत्\nयोगिनः मार्गे चौहानः - मध्यप्रदेशे २५ (पञ्चविंशतिः) विरामदिनानि निष्कास्यन्ते।\nभोपालः>उत्तरप्रदेशे मुख्यमन्त्री योगी आदित्यनाथः सार्वजनीन-विरामदिनानि ऊनीकृतवान्; शासनक्रममेतम् अनुसृत्य मध्यप्रदेशसर्वकारेणापि २५ (पञ्चविंशतिः) विरामदिनानि निष्कास्यन्ते। प्रमुखानां जनन,मरण , वार्षिकदिनेषु दीयमानविरामाः एव निष्कास्यन्ते । २० (विंशतिः) तः २५ (पञ्चविंशतिः) विरामदिनानि एवं निष्कासयितुम् उद्दिष्टानीति शिक्षामन्त्री दीपक जोशी उक्तवान् । भगतसिंहस्य चरमवार्षिकदिने विरामदानेन छात्राः तमुद्दिश्य किं पठेयुः?, तथा च विरामदानापेक्षया तत् कस्य जन्म, चरमवार्षिकं वा भवतु; तेषां जीवनं सम्भावनाश्च छात्रान् पाठयामः इति दीपक जोशी योजितवान्। कानि कानि विरामदिनानि निष्कासयेयुः इति आलोचनायाम् वर्तन्ते। एकस्मिन् शैक्षणिकवर्षे विरामदिनानि ३५ ( पञ्टत्रिंशत् ) इति ऊनीक्रियन्ते इत्यपि सूचना अस्ति। मध्यप्रदेशसर्वकारस्य सार्वजनीनदिनदर्शिकानुसारं ७६ (षट् सप्ततिः) विरामदिनानि सन्ति। एतेषु ५४ (चतुष्पञ्चाशत्) नियन्त्रितविरामाश्च अन्तर्भवन्ति। एकस्मिन् अध्ययनवर्षे १५० (सार्धशतम्) प्रवृत्तिदिनानि सन्ति तानि च १८५ (पञ्चाशीत्युत्तरशतम्) इति वर्धयितुमेव सर्वकारैः लक्षीक्रियन्ते।।\nसेना रहस्याणि अपहृताः त्रयः पाक्क् चाराः गृहीताः।\nलख्नौ >उत्तरप्रदेश-भीकरविरुद्ध संघस्य तथा महाराष्ट्रा आरक्षकाणां च आसूत्रिते प्रवर्तने त्रयः पाक्किस्थान चाराः गृहीताः। ते ऐ एस् ऐ प्रवर्तकाः इति संशयो वर्तते। अफ्ताफ् अलि, अल्ताफ् खुरेषि, जावेद् इक्बाल् एते गृहीतवन्तः। उत्तरप्रदेशस्य फैसाबाद्तः गृहीतस्य अफ्ताबस्य वाचः अवलम्ब्य बुधवासरे रात्रौ मुम्बाईतः अन्ये गृहीतवन्तः। अफ्ताबस्य दूरवाण्यां फैसाबाद् मध्ये वर्तमानस्य सेनाकेन्द्रस्य चित्राणि आसन्। अमृतसर देशस्य सेनाप्रस्थानानि एषः पाक्क् हैक्कम्मीषणरं निवेदिचवान्। भारतस्य प्रमुखानि मन्दिराणि तथा तीर्थस्थानानि च आक्रमितुं ते नियुक्ताः इति आरक्षकाः वदन्ति। खुरेष्याः गृहात् ७१.५७ लक्षं रूप्यकाणि अपि गृहीतवन्तः।
  